ประกาศกระทรวงแรงงานประกาศกระทรวงแรงงานเรื่อง หลักเกณฑ์ วิธีการและเงื่อนไขการได้มาและการพ้นจากตำแหน่งของผู้แทนฝ่ายนายจ้างและผู้แทนฝ่ายลูกจ้างในคณะกรรมการตามกฎหมายว่าด้วยความปลอดภัยอาชีวอนามัยและสภาพแวดล้อมในการทำงาน[๑] โดยที่พระราชบัญญัติความปลอดภัยอาชีวอนามัย และสภาพแวดล้อมในการทำงาน พ.ศ. ๒๕๕๔ กำหนดให้มีคณะกรรมการความปลอดภัยอาชีวอนามัย และสภาพแวดล้อมในการทำงาน และคณะกรรมการบริหารกองทุนความปลอดภัยอาชีวอนามัย และสภาพแวดล้อมในการทำงานประกอบด้วย ผู้แทนภาครัฐ ผู้แทนฝ่ายนายจ้างผู้แทนฝ่ายลูกจ้าง และผู้ทรงคุณวุฒิทั้งนี้ การได้มาของผู้แทนฝ่ายนายจ้างและผู้แทนฝ่ายลูกจ้างในคณะกรรมการความปลอดภัย อาชีวอนามัยและสภาพแวดล้อมในการทำงาน และคณะกรรมการบริหารกองทุนความปลอดภัย อาชีวอนามัยและสภาพแวดล้อมในการทำงาน และการพ้นจากตำแหน่งของผู้แทนฝ่ายนายจ้างและผู้แทนฝ่ายลูกจ้างในคณะกรรมการความปลอดภัย อาชีวอนามัยและสภาพแวดล้อมในการทำงาน ให้เป็นไปตามหลักเกณฑ์ วิธีการและเงื่อนไขที่รัฐมนตรีประกาศกำหนด โดยต้องคำนึงถึงการมีส่วนร่วมของทั้งหญิงและชายอาศัยอำนาจตามความในมาตรา ๕มาตรา ๒๔ วรรคสาม และมาตรา ๔๘ วรรคสามแห่งพระราชบัญญัติความปลอดภัย อาชีวอนามัยและสภาพแวดล้อมในการทำงาน พ.ศ. ๒๕๕๔อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงแรงงานจึงออกประกาศไว้ ดังต่อไปนี้ข้อ ๑ ในประกาศนี้คณะกรรมการ หมายความว่า คณะกรรมการความปลอดภัย อาชีวอนามัยและสภาพแวดล้อมในการทำงาน และคณะกรรมการบริหารกองทุนความปลอดภัย อาชีวอนามัยและสภาพแวดล้อมในการทำงาน ตามกฎหมายว่าด้วยความปลอดภัย อาชีวอนามัยและสภาพแวดล้อมในการทำงานสมาคมนายจ้าง หมายความว่าสมาคมนายจ้างที่จัดตั้งขึ้นตามกฎหมายว่าด้วยแรงงานสัมพันธ์รัฐวิสาหกิจ หมายความว่า รัฐวิสาหกิจตามกฎหมายว่าด้วยแรงงานรัฐวิสาหกิจสัมพันธ์สหภาพแรงงาน หมายความว่า สหภาพแรงงานที่จัดตั้งขึ้นตามกฎหมายว่าด้วยแรงงานสัมพันธ์และกฎหมายว่าด้วยแรงงานรัฐวิสาหกิจสัมพันธ์อธิบดี หมายความว่า อธิบดีกรมสวัสดิการและคุ้มครองแรงงานรัฐมนตรี หมายความว่า รัฐมนตรีว่าการกระทรวงแรงงานหมวด ๑การเสนอชื่อผู้สมัครเข้ารับการเลือกตั้งและผู้ลงคะแนนเลือกตั้ง ข้อ ๒ ให้อธิบดีแจ้งให้สมาคมนายจ้าง รัฐวิสาหกิจและสหภาพแรงงานเสนอชื่อผู้แทนของตนเพื่อสมัครเข้ารับการเลือกตั้งเป็นผู้แทนฝ่ายนายจ้างและผู้แทนฝ่ายลูกจ้างในคณะกรรมการแต่ละคณะได้คณะละหนึ่งคนตามแบบและภายในระยะเวลาที่อธิบดีกำหนดทั้งนี้ อาจเปลี่ยนแปลงรายชื่อผู้สมัครเข้ารับการเลือกตั้งภายในระยะเวลาดังกล่าวได้การเสนอชื่อผู้สมัครเข้ารับการเลือกตั้งตามวรรคหนึ่งให้คำนึงถึงการมีส่วนร่วมของทั้งหญิงและชายด้วยผู้ได้รับการเสนอชื่อเป็นผู้สมัครเข้ารับการเลือกตั้งตามวรรคหนึ่งต้องยื่นใบสมัครตามแบบที่อธิบดีกำหนดข้อ ๓ ผู้ซึ่งได้รับการเสนอชื่อให้สมัครเข้ารับการเลือกตั้งตามข้อ๒ ต้องเป็นผู้มีคุณสมบัติและไม่มีลักษณะต้องห้าม ดังต่อไปนี้(๑)เป็นนายจ้างโดยเป็นกรรมการสมาคมนายจ้างผู้เสนอชื่อ ฝ่ายบริหารของรัฐวิสาหกิจกรรมการความปลอดภัย อาชีวอนามัย และสภาพแวดล้อมในการทำงานของสถานประกอบกิจการหรือเจ้าหน้าที่ความปลอดภัยในการทำงานสำหรับผู้ซึ่งได้รับการเสนอชื่อจากฝ่ายนายจ้างเป็นลูกจ้างโดยเป็นกรรมการสหภาพแรงงานผู้เสนอชื่อกรรมการลูกจ้าง กรรมการความปลอดภัย อาชีวอนามัยและสภาพแวดล้อมในการทำงานของสถานประกอบกิจการ เจ้าหน้าที่ความปลอดภัยในการทำงานหรือกรรมการสวัสดิการในสถานประกอบกิจการสำหรับผู้ซึ่งได้รับการเสนอชื่อจากฝ่ายลูกจ้าง(๒) ไม่เป็นบุคคลล้มละลาย(๓) ไม่เป็นบุคคลวิกลจริตหรือจิตฟั่นเฟือน(๔) ไม่เป็นคนไร้ความสามารถหรือคนเสมือนไร้ความสามารถ(๕)ไม่เคยต้องคำพิพากษาว่าได้กระทำความผิดตามพระราชบัญญัติความปลอดภัยอาชีวอนามัยและสภาพแวดล้อมในการทำงาน พ.ศ. ๒๕๕๔(๖)ไม่เคยได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่ได้กระทำโดยประมาท ความผิดฐานหมิ่นประมาทหรือความผิดลหุโทษข้อ ๔ ให้อธิบดีดำเนินการตรวจสอบคุณสมบัติและลักษณะต้องห้ามของผู้สมัครเข้ารับการเลือกตั้งเพื่อดำรงตำแหน่งกรรมการในแต่ละคณะแล้วแจ้งผลการตรวจสอบให้ผู้สมัครเข้ารับการเลือกตั้งและผู้เสนอชื่อผู้แทนของตนทราบในกรณีที่อธิบดีแจ้งว่าผู้สมัครเข้ารับการเลือกตั้งรายใดขาดคุณสมบัติหรือมีลักษณะต้องห้ามให้ผู้เสนอชื่อผู้แทนดังกล่าว หรือผู้สมัครเข้ารับการเลือกตั้งมีสิทธิอุทธรณ์เป็นหนังสือต่อปลัดกระทรวงแรงงานภายในห้าวันทำการนับแต่วันที่ได้รับแจ้งโดยปลัดกระทรวงแรงงานต้องวินิจฉัยอุทธรณ์ให้แล้วเสร็จภายในสิบห้าวันคำวินิจฉัยอุทธรณ์ของปลัดกระทรวงแรงงานให้เป็นที่สุดข้อ ๕ ให้อธิบดีแจ้งให้สมาคมนายจ้าง รัฐวิสาหกิจและสหภาพแรงงานแจ้งชื่อผู้ลงคะแนนเลือกตั้งผู้แทนฝ่ายนายจ้างหรือผู้แทนฝ่ายลูกจ้างในคณะกรรมการแต่ละคณะได้คณะละหนึ่งคนแล้วแต่กรณี ซึ่งต้องไม่ซ้ำกับผู้ที่สมาคมนายจ้าง รัฐวิสาหกิจและสหภาพแรงงานอื่นได้เสนอชื่อไว้ ตามแบบและระยะเวลาที่อธิบดีกำหนด ทั้งนี้อาจเปลี่ยนแปลงรายชื่อผู้ลงคะแนนเลือกตั้งที่ตนเสนอภายในระยะเวลาดังกล่าวได้ผู้ลงคะแนนเลือกตั้งตามวรรคหนึ่งต้องเป็นกรรมการสมาคมนายจ้าง ฝ่ายบริหารของรัฐวิสาหกิจหรือกรรมการสหภาพแรงงานแล้วแต่กรณีในกรณีที่อธิบดีมีหนังสือแจ้งว่าผู้ลงคะแนนเลือกตั้งขาดคุณสมบัติตามวรรคสองสมาคมนายจ้างรัฐวิสาหกิจหรือสหภาพแรงงานนั้นมีสิทธิอุทธรณ์เป็นหนังสือต่อปลัดกระทรวงแรงงานภายในห้าวันทำการนับแต่วันที่ได้รับแจ้งโดยปลัดกระทรวงแรงงานต้องวินิจฉัยอุทธรณ์ให้แล้วเสร็จภายในสิบวันคำวินิจฉัยอุทธรณ์ของปลัดกระทรวงแรงงานให้เป็นที่สุดหมวด ๒การเตรียมการเลือกตั้ง ข้อ ๖ เมื่อดำเนินการตามข้อ ๔ และข้อ ๕ แล้วให้อธิบดีประกาศรายชื่อและหมายเลขประจำตัวของผู้สมัครเข้ารับการเลือกตั้งรายชื่อผู้ลงคะแนนเลือกตั้ง วัน เวลาเปิดและปิดการลงคะแนนเลือกตั้ง และสถานที่เลือกตั้งณ กรมสวัสดิการและคุ้มครองแรงงานสำนักงานสวัสดิการและคุ้มครองแรงงานจังหวัดเฉพาะจังหวัดที่มีสมาคมนายจ้างรัฐวิสาหกิจ หรือสหภาพแรงงานตั้งอยู่ และสถานที่เลือกตั้งก่อนวันเลือกตั้งไม่น้อยกว่าสิบห้าวันข้อ ๗ ให้อธิบดีเตรียมการเลือกตั้ง ดังต่อไปนี้(๑) จัดทำบัญชีรายชื่อหมายเลขประจำตัวของผู้สมัครเข้ารับการเลือกตั้งและบัญชีรายชื่อผู้ลงคะแนนเลือกตั้ง(๒)จัดหาอุปกรณ์สำหรับใช้ลงคะแนนเลือกตั้ง ดังต่อไปนี้(ก) บัตรเลือกตั้ง(ข) หีบบัตรเลือกตั้ง(ค) คูหาสำหรับเลือกตั้ง(ง) เครื่องเขียน(จ) กระดานกาคะแนน กระดาษหรืออุปกรณ์อย่างอื่นที่คล้ายคลึงกันเพื่อใช้ในการนับคะแนนบัตรเลือกตั้งให้เป็นไปตามแบบที่อธิบดีกำหนดหมวด ๓การดำเนินการเลือกตั้ง ข้อ ๘ให้อธิบดีแต่งตั้งคณะกรรมการการเลือกตั้งอย่างน้อยห้าคนประกอบด้วยประธานกรรมการและกรรมการสองคนมาจากข้าราชการกรมสวัสดิการและคุ้มครองแรงงานและกรรมการอื่นจากผู้ลงคะแนนเลือกตั้งฝ่ายนายจ้างหรือฝ่ายลูกจ้าง แล้วแต่กรณีข้อ ๙ คณะกรรมการการเลือกตั้งมีอำนาจหน้าที่ดังต่อไปนี้(๑)จัดระเบียบและควบคุมดูแลให้การเลือกตั้งเป็นไปด้วยความเรียบร้อย(๒)อำนวยความสะดวกแก่ผู้ลงคะแนนเลือกตั้งและไม่ให้ผู้ที่ไม่เกี่ยวข้องเข้าไปในสถานที่ทำการเลือกตั้งในระหว่างการเลือกตั้ง(๓)ตรวจสอบหลักฐานการแสดงตนของผู้ลงคะแนนเลือกตั้ง บันทึกชื่อและหมายเหตุลงในบัญชีรายชื่อผู้ลงคะแนนเลือกตั้ง(๔)วินิจฉัยชี้ขาดการใช้สิทธิลงคะแนนเลือกตั้ง(๕) วินิจฉัยบัตรดีบัตรเสีย ตรวจนับและรวมคะแนนเลือกตั้งพร้อมทั้งทำรายงานผลการนับคะแนนและประกาศผลการนับคะแนน(๖)พิจารณาตัดสิทธิลงคะแนนของผู้ลงคะแนนเลือกตั้งที่ฝ่าฝืนหรือไม่ปฏิบัติตามข้อ ๑๖หรือข้อ ๑๗ข้อ ๑๐ให้อธิบดีแต่งตั้งเจ้าหน้าที่คะแนนจากข้าราชการกรมสวัสดิการและคุ้มครองแรงงานเจ้าหน้าที่คะแนนมีหน้าที่ช่วยเหลือกรรมการการเลือกตั้งตามที่ได้รับมอบหมายการปฏิบัติหน้าที่ให้อยู่ในความรับผิดชอบของคณะกรรมการการเลือกตั้งข้อ ๑๑การลงมติวินิจฉัยของคณะกรรมการการเลือกตั้งให้ถือเสียงข้างมากกรรมการการเลือกตั้งคนหนึ่งให้มีเสียงหนึ่งในการออกเสียงลงมติ ถ้ามีคะแนนเท่ากันให้ประธานออกเสียงเพิ่มขึ้นได้อีกเสียงหนึ่งเป็นเสียงชี้ขาดข้อ ๑๒ เมื่อถึงเวลาเปิดการลงคะแนนเลือกตั้งให้ประธานกรรมการการเลือกตั้งเปิดหีบบัตรเลือกตั้งในที่เปิดเผยแสดงให้ผู้ลงคะแนนเลือกตั้งซึ่งอยู่ ณ หน่วยเลือกตั้งนั้นเห็นว่าหีบบัตรเลือกตั้งเป็นหีบเปล่าและให้บันทึกการดำเนินการดังกล่าวไว้ โดยให้ผู้ลงคะแนนเลือกตั้งไม่น้อยกว่าสองคนซึ่งอยู่ ณ หน่วยเลือกตั้งในขณะนั้นลงลายมือชื่อในบันทึกด้วยเว้นแต่ไม่มีผู้ลงคะแนนเลือกตั้ง ณ สถานที่นั้นข้อ ๑๓ ในระหว่างเวลาเปิดการลงคะแนนเลือกตั้งให้ผู้ลงคะแนนเลือกตั้งไปแสดงตนต่อกรรมการการเลือกตั้งโดยแสดงบัตรประจำตัวประชาชนบัตรประจำตัวประชาชนที่หมดอายุหรือหลักฐานอื่นใดของทางราชการหรือหน่วยงานของรัฐที่มีรูปถ่ายสามารถแสดงตนได้และมีหมายเลขประจำตัวประชาชนของผู้ถือบัตรให้กรรมการการเลือกตั้งตรวจสอบรายชื่อในบัญชีรายชื่อผู้ลงคะแนนเลือกตั้งและจดหมายเลขประจำตัวประชาชน หมายเลขของบัตรและชื่อหน่วยงานของรัฐที่ออกบัตรให้ผู้ลงคะแนนเลือกตั้งลงลายมือชื่อหรือพิมพ์ลายนิ้วมือในบัญชีรายชื่อผู้มีสิทธิลงคะแนนเลือกตั้งและให้กรรมการการเลือกตั้งมอบบัตรเลือกตั้งให้แก่ผู้นั้น เพื่อไปลงคะแนนเลือกตั้งผู้ลงคะแนนเลือกตั้งต้องมาใช้สิทธิเลือกตั้งด้วยตนเองจะมอบให้ผู้อื่นมาใช้สิทธิแทนไม่ได้ในกรณีที่สงสัยว่าผู้ลงคะแนนเลือกตั้งที่มาแสดงตนนั้นไม่ใช่ผู้ที่มีชื่อในบัญชีรายชื่อผู้ลงคะแนนเลือกตั้งให้คณะกรรมการการเลือกตั้งเป็นผู้วินิจฉัยว่าผู้นั้นมีสิทธิลงคะแนนเลือกตั้งหรือไม่คำชี้ขาดของคณะกรรมการการเลือกตั้งให้เป็นที่สุดโดยคณะกรรมการการเลือกตั้งต้องบันทึกคำวินิจฉัยและลงลายมือชื่อไว้ด้วยข้อ ๑๔ การลงคะแนนเลือกตั้งให้ทำเครื่องหมายกากบาทลงในช่องทำเครื่องหมายในบัตรเลือกตั้งให้ตรงกับหมายเลขประจำตัวของผู้สมัครเข้ารับการเลือกตั้งที่ต้องการเลือกและในกรณีที่ผู้ลงคะแนนเลือกตั้งไม่ประสงค์จะลงคะแนนเลือกตั้งให้ผู้ลงคะแนนเลือกตั้งทำเครื่องหมายกากบาทในช่อง ทำเครื่องหมาย ไม่ลงคะแนน ในบัตรเลือกตั้งข้อ ๑๕ ผู้ลงคะแนนเลือกตั้งคนหนึ่งมีสิทธิลงคะแนนเลือกตั้งผู้สมัครเข้ารับการเลือกตั้งได้ตามจำนวนผู้แทนฝ่ายนายจ้างหรือผู้แทนฝ่ายลูกจ้างในคณะกรรมการแต่ละคณะแล้วแต่กรณีข้อ ๑๖เมื่อผู้ลงคะแนนเลือกตั้งได้รับบัตรเลือกตั้งแล้วให้เข้าไปยังคูหาลงคะแนนที่ว่างคราวละหนึ่งคนเพื่อลงคะแนนเลือกตั้งโดยให้ทำเครื่องหมายกากบาทลงในบัตรเลือกตั้งพับบัตรเลือกตั้งเพื่อมิให้ผู้อื่นทราบว่าลงคะแนนเลือกตั้งให้แก่ผู้ใดหรือไม่ประสงค์จะลงคะแนนเลือกตั้งแล้วนำบัตรเลือกตั้งนั้นใส่ลงหีบบัตรเลือกตั้งด้วยตนเองต่อหน้ากรรมการการเลือกตั้งก่อนออกไปจากหน่วยเลือกตั้งข้อ ๑๗ ผู้ลงคะแนนเลือกตั้งจะนำเอกสารหรือกระทำด้วยประการใด ๆซึ่งเป็นการระบุรายชื่อหรือหมายเลขประจำตัวของผู้สมัครเข้ารับการเลือกตั้งเข้าไป ณหน่วยเลือกตั้งไม่ได้ ทั้งนี้ไม่ว่าด้วยเหตุผลใดก็ตามหมวด ๔การตรวจและรวมคะแนน ข้อ ๑๘ เมื่อปิดการลงคะแนนเลือกตั้งแล้วให้คณะกรรมการการเลือกตั้งนับคะแนนเลือกตั้งโดยเปิดเผยจนแล้วเสร็จห้ามมิให้เลื่อนหรือประวิงการนับคะแนนเลือกตั้งข้อ ๑๙บัตรเลือกตั้งต่อไปนี้ให้ถือว่าเป็นบัตรเสีย(๑)บัตรที่มิใช่บัตรที่อธิบดีจัดเตรียมให้ตามข้อ ๗ และคณะกรรมการการเลือกตั้งไม่ได้มอบให้ตามข้อ๑๓(๒)บัตรที่มิได้ทำเครื่องหมายลงคะแนนเลือกตั้ง(๓)บัตรที่มีเครื่องหมายหรือข้อความอื่นใดนอกจากเครื่องหมายกากบาท(๔)บัตรที่ไม่อาจทราบได้ว่าลงคะแนนเลือกตั้งให้กับผู้ใด(๕)บัตรที่ทำเครื่องหมายเกินจำนวนกรรมการที่จะพึงมีได้ตามข้อ ๑๕ หรือข้อ ๒๗แล้วแต่กรณี(๖)บัตรที่ได้ทำเครื่องหมายลงคะแนนเลือกตั้งแล้วทำเครื่องหมายในช่อง ไม่ลงคะแนน เลือกตั้งด้วย(๗)บัตรที่ทำเครื่องหมายนอกช่องทำเครื่องหมายบัตรดังกล่าวให้กรรมการการเลือกตั้งสลักหลังว่าเสีย พร้อมทั้งระบุเหตุผลของการเป็นบัตรเสียและต้องมีกรรมการการเลือกตั้งไม่น้อยกว่าสามคนลงลายมือชื่อกำกับไว้ในการนับคะแนนหากปรากฏว่ามีบัตรเสีย ให้แยกบัตรดังกล่าวออกไว้เป็นส่วนหนึ่งและห้ามไม่ให้นับบัตรนั้นเป็นคะแนนเลือกตั้ง ไม่ว่าเป็นกรณีใดข้อ ๒๐ ให้คณะกรรมการการเลือกตั้งประกาศผลของการนับคะแนนเลือกตั้งณหน่วยเลือกตั้งนั้นและให้จัดทำบัญชีรายชื่อผู้ได้รับเลือกตั้งเป็นกรรมการแต่ละคณะโดยเรียงลำดับผู้ซึ่งได้รับคะแนนเลือกตั้งมากที่สุดตามลำดับจนถึงผู้ได้รับคะแนนเลือกตั้งน้อยที่สุดแล้วมอบให้อธิบดีโดยเร็วในกรณีที่มีผู้ได้รับคะแนนเท่ากันในลำดับใดให้ประธานกรรมการการเลือกตั้งจับสลากเพื่อเรียงลำดับในลำดับนั้นข้อ ๒๑ เมื่อการนับคะแนนเสร็จสิ้นให้คณะกรรมการการเลือกตั้งเก็บบัตรเลือกตั้งที่ไม่ใช้ในการลงคะแนนบัตรที่ใช้นับคะแนนเลือกตั้งใส่ซองปิดผนึกแล้วลงลายมือชื่อกรรมการการเลือกตั้งเกินกึ่งหนึ่งของคณะกรรมการการเลือกตั้งกำกับไว้บนซองโดยแยกบัตรเลือกตั้งที่ไม่ใช้ในการลงคะแนนบัตรเลือกตั้งที่ใช้นับคะแนนซึ่งต้องแยกบัตรดี บัตรที่ผู้เลือกตั้งทำเครื่องหมายกากบาท ในช่อง ไม่ลงคะแนน และบัตรเสียไว้ให้ชัดเจนและส่งมอบให้อธิบดีพร้อมกับหลักฐานการดำเนินการของคณะกรรมการเลือกตั้งในข้อ ๑๓และบัญชีรายชื่อผู้ได้รับเลือกตั้งเมื่อประกาศผลการเลือกตั้งแล้วอธิบดีจะทำลายบัตรเลือกตั้งและเอกสารอื่นได้เมื่อพ้นระยะเวลาคัดค้านการเลือกตั้งแล้วไม่น้อยกว่าเจ็ดวันหมวด ๕การคัดค้านผลการเลือกตั้ง ข้อ ๒๒ เมื่อคณะกรรมการการเลือกตั้งประกาศผลการเลือกตั้งแล้วถ้าสมาคมนายจ้างรัฐวิสาหกิจ หรือสหภาพแรงงาน ที่เกี่ยวข้องกับการเลือกตั้งเห็นว่าการที่บุคคลใดได้รับการเลือกตั้งเพื่อแต่งตั้งเป็นกรรมการเป็นไปโดยไม่ชอบด้วยกฎหมายให้มีสิทธิยื่นคำร้องคัดค้านต่ออธิบดีภายในกำหนดเจ็ดวันนับแต่วันประกาศผลการเลือกตั้งเมื่ออธิบดีได้รับคำร้องคัดค้านแล้วให้ดำเนินการพิจารณาวินิจฉัยตามที่เห็นสมควรโดยไม่ชักช้าคำวินิจฉัยของอธิบดีให้เป็นที่สุดหมวด ๖วาระการดำรงตำแหน่งและการพ้นจากตำแหน่ง ข้อ ๒๓ให้อธิบดีเสนอรายชื่อผู้แทนฝ่ายนายจ้างและผู้แทนฝ่ายลูกจ้างที่มีคะแนนมากที่สุดตามลำดับจนครบจำนวนที่พึงมีในคณะกรรมการเพื่อให้รัฐมนตรีแต่งตั้งเป็นกรรมการผู้แทนฝ่ายนายจ้างและกรรมการผู้แทนฝ่ายลูกจ้างในคณะกรรมการต่อไปให้ขึ้นบัญชีสำรองผู้ได้รับคะแนนเลือกตั้งในลำดับถัดไปตามลำดับทั้งหมดจากจำนวนที่กำหนดในกรรมการแต่ละคณะโดยมีผลใช้บังคับตามวาระการดำรงตำแหน่งของผู้แทนฝ่ายนายจ้างและผู้แทนฝ่ายลูกจ้างในคณะกรรมการแต่ละคณะข้อ ๒๔ผู้แทนฝ่ายนายจ้างและผู้แทนฝ่ายลูกจ้างในคณะกรรมการมีวาระการดำรงตำแหน่งสองปีนับแต่วันที่รัฐมนตรีแต่งตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการซึ่งพ้นจากตำแหน่งตามวาระอาจได้รับการเลือกตั้งอีกได้ แต่จะดำรงตำแหน่งติดต่อกันเกินสองวาระไม่ได้ข้อ ๒๔/๑[๒] ในกรณีที่ผู้แทนฝ่ายนายจ้างและผู้แทนฝ่ายลูกจ้างในคณะกรรมการซึ่งรัฐมนตรีแต่งตั้งพ้นจากตำแหน่งตามวาระแต่ยังมิได้มีการแต่งตั้งกรรมการใหม่ ให้กรรมการนั้นปฏิบัติหน้าที่ไปพลางก่อนจนกว่าจะได้แต่งตั้งกรรมการใหม่เข้ารับหน้าที่ซึ่งจะต้องแต่งตั้งให้แล้วเสร็จโดยเร็วข้อ ๒๕ในกรณีที่กรรมการผู้แทนฝ่ายนายจ้างหรือกรรมการผู้แทนฝ่ายลูกจ้างพ้นจากตำแหน่งก่อนครบวาระให้อธิบดีเสนอชื่อผู้แทนฝ่ายนายจ้างหรือผู้แทนฝ่ายลูกจ้างจากบัญชีสำรองตามลำดับในข้อ๒๓ เพื่อให้รัฐมนตรีแต่งตั้งเป็นกรรมการแทนตำแหน่งกรรมการที่ว่างและให้ผู้ได้รับแต่งตั้งอยู่ในตำแหน่งเท่ากับวาระที่เหลืออยู่ของกรรมการที่ตนแทนข้อ ๒๖นอกจากพ้นจากตำแหน่งตามวาระให้ผู้แทนฝ่ายนายจ้างและผู้แทนฝ่ายลูกจ้างในคณะกรรมการพ้นจากตำแหน่งเมื่อ(๑) ตาย(๒) ลาออก(๓) รัฐมนตรีให้ออกเมื่อขาดประชุมสามครั้งติดต่อกันโดยไม่มีเหตุอันสมควร(๔) เป็นบุคคลล้มละลาย(๕) เป็นบุคคลวิกลจริตหรือจิตฟั่นเฟือน(๖) เป็นคนไร้ความสามารถหรือคนเสมือนไร้ความสามารถ(๗)ต้องคำพิพากษาว่าได้กระทำความผิดตามพระราชบัญญัติความปลอดภัยอาชีวอนามัยและสภาพแวดล้อมในการทำงาน พ.ศ. ๒๕๕๔(๘)ได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่ได้กระทำโดยประมาทหรือความผิดฐานหมิ่นประมาทหรือความผิดลหุโทษหมวด ๗การเลือกตั้งเพิ่ม ข้อ ๒๗ ในกรณีที่มีการเลือกตั้งไม่ได้ผู้ที่จะดำรงตำแหน่งกรรมการผู้แทนฝ่ายนายจ้างและกรรมการผู้แทนฝ่ายลูกจ้างในคณะกรรมการครบจำนวนที่กำหนดหรือในกรณีที่มีกรรมการพ้นจากตำแหน่งก่อนวาระและไม่มีบัญชีสำรองตามข้อ ๒๓เพื่อให้เสนอชื่อต่อรัฐมนตรีแต่งตั้งเป็นกรรมการ ให้อธิบดีดำเนินการเพื่อให้มีการเลือกตั้งกรรมการผู้แทนฝ่ายนายจ้างและกรรมการผู้แทนฝ่ายลูกจ้างเพิ่มเติมให้ครบจำนวนที่กำหนดไว้และให้นำความในหมวด ๑ ถึงหมวด ๖ มาใช้บังคับโดยอนุโลมประกาศ ณวันที่ ๓ กรกฎาคม พ.ศ. ๒๕๕๕เผดิมชัย สะสมทรัพย์รัฐมนตรีว่าการกระทรวงแรงงานประกาศกระทรวงแรงงาน เรื่อง หลักเกณฑ์ วิธีการและเงื่อนไขการได้มาและการพ้นจากตำแหน่งของผู้แทนฝ่ายนายจ้างและผู้แทนฝ่ายลูกจ้างในคณะกรรมการตามกฎหมายว่าด้วยความปลอดภัยอาชีวอนามัย และสภาพแวดล้อมในการทำงาน (ฉบับที่ ๒)[๓]ภีราพร/ผู้จัดทำ๑๑ ธันวาคม ๒๕๕๗วิชพงษ์/ผู้ตรวจ๑๕ มกราคม ๒๕๕๘[๑] ราชกิจจานุเบกษาเล่ม ๑๒๙/ตอนพิเศษ ๑๑๑ ง/หน้า ๒๑/๑๒ กรกฎาคม ๒๕๕๕[๒] ข้อ ๒๔/๑เพิ่มโดยประกาศกระทรวงแรงงาน เรื่อง หลักเกณฑ์ วิธีการและเงื่อนไขการได้มาและการพ้นจากตำแหน่งของผู้แทนฝ่ายนายจ้างและผู้แทนฝ่ายลูกจ้างในคณะกรรมการตามกฎหมายว่าด้วยความปลอดภัยอาชีวอนามัย และสภาพแวดล้อมในการทำงาน (ฉบับที่ ๒)[๓] ราชกิจจานุเบกษาเล่ม ๑๓๑/ตอนพิเศษ ๒๔๒ ง/หน้า ๑๓/๒๗ พฤศจิกายน ๒๕๕๗